In ons fokusgedeelte motiveer die apostel sy voorkeur vir die gawe van profesie. Hy benader dit in :2 – 5 vanuit die hoek: met wie jy praat en wat jy daarmee opbou.
Eers verwys die apostel na die gawe van in tale praat / tongespraak / glossolalie. Hier, sowel as in die later hoofstukke van die boek Handelinge verwys dit nie, soos in Hand 2 na bestaande menslike tale nie. Wie tale praat, praat met God. Wat hy sê, is vir geen mens verstaanbaar nie – nie eens vir homself nie. Dit is in ‘n wolk van misterie gehul.
Die apostel bewys die geldigheid van die voorkeur wat profesie bo die praat in tale inhou met voorbeelde:
Paulus het al in Korinte gewerk en beoog om dit weer te doen. Hy vra watter nut dit vir hulle sou inhou indien hy ongewone tale of klanke sou gebruik wat hulle nie sou verstaan nie. Sy antwoord: Ek sal vir julle net van nut wees as ek ‘n openbaring of kennis of profesie of lering aan julle meedeel (1 Kor 14:6b).
In die Bybelse tyd was tweerigtingradio’s nog nie ontdek nie. In ‘n oorlogsituasie was die trompet / basuin ‘n onontbeerlike instrument. Die generaal kon vir die trompetblaser sê om die sien te gee dat die troepe die vyand moes aanval. Hy moes die regte sein met die trompet voortbring om die gewenste troepbeweging te bewerk.
As kinders van dié Vader wat sy Seun gegee het en as volgelinge van dié Christus wat sy lewe vir ons aan die kruis afgelê het, moet ek en jy nie ons eie belang soek nie, maar dié van ander, meer spesifiek dié van medegelowiges in die gemeente van die Here en daarom ook die belang van die gemeente van die Here.
Die werklikheid is: elkeen van ons het een of meer gawes van die Heilige Gees ontvang. Die Here sê dit swart op wit vir ons in sy Woord (1 Kor 12:7, 11). Hy gee dit vir jou en my nie om ons persoonlike belang daarmee te bevorder nie, maar die belang van die gemeente.
Ek en jy het die Here se opdrag ontvang om ons daarop toe te lê om die genadegawes van die Heilige Gees te ontvang. Wanneer ek en jy ons op die gawes van die Gees toelê, moet die liefde ons rigsnoer wees; die opbou van sy gemeente ons doel wees. Daarom: Streef na gawes wat gemeente-opbou dien.